Epstein se beserings dui eerder op moord as selfmoord, sê bekende patoloogJeffrey Epstein (28 Maart 2017) (Foto: New York-seksoortredersregister via AP, File) ’n Bekende patoloog van New York City sê hy glo die Amerikaanse miljardêr en finansierder Jeffrey Epstein (66) is moontlik vermoor en het dus nié selfmoord gepleeg het soos patoloë vroeër vanjaar bevind het nie. Dr. Michael Baden, ’n voormalige hoof- mediese ondersoeker vir die Stad New York met sowat 50 jaar se ondervinding in die veld, het Woensdag ’n opskudding veroorsaak toe hy gedurende ’n onderhoud met Fox News gesê het dat bewyse rakende Epstein se dood in Augustus vanjaar op moord dui. Fox News berig Baden, wat deur Epstein se broer aangestel is en die lykskouing waargeneem het, het tydens die onderhoud gesê die bevindinge van die lykskouing stem eerder ooreen met verwurging as die van selfmoord. Volgens Baden (85) het hy tydens die nadoodse ondersoek opgemerk Epstein het twee frakture aan die linker- en regterkant van sy larinks. Hy het ook ’n fraktuur net bo die Adamsappel gehad. “Die drie frakture is uiters ongewoon wanneer iemand homself hang en kan gewoonlik by doelbewuste verwurging voorkom,” het Baden verduidelik. “Alhoewel daar nog nie genoeg inligting is om dit te bevestig nie, is die drie breuke ‘buitengewoon’,” het Baden wat vantevore in hoë profielsake soos dié van OJ Simpson, president John F. Kennedy en Martin Luther King betrokke was, gesê. “Ek het in 50 jaar nog nie gesien waar dit in ’n selfmoord-hangsaak gebeur het nie,” het Fox News vir Baden aangehaal. Maroela Media het vroeër berig die 66-jarige Epstein is op 10 Augustus dood aangetref in sy sel by die Metropolitan-gevangenis in New York. Daar is toe bevind dat hy homself gehang het. Die hoofpatoloog in die saak het dit bevestig. Daar was vrae oor hoe hy sy eie lewe kon neem sonder dat bewaarders dit gesien het. Epstein, wat skuldig bevind is op aanklag dat hy talle minderjarige meisies oor verskeie jare seksueel mishandel het, is onder selfmoordwaarneming geplaas nadat hy op 23 Julie op die vloer van sy sel aangetref is met kneusmerke aan sy nek. Talle persone wat vertroud is met bedrywighede in die tronk het egter gesê hy is ná ŉ week weer na ŉ hoëveiligheidbehuisingseenheid oorgeplaas waar hy nie deurgaans gemonitor is nie, maar na bewering moes bewaarders elke 30 minute ondersoek ingestel het. William Barr, minister van justisie, het gesê beamptes het “ernstige onreëlmatighede” by die tronk onthul. Sy dood het ŉ strafsaak kortgeknip wat heelwat meer lig kon werp op die binnekring van ŉ ambisieuse en skatryk verskansingsfondsbestuurder wat eens skouers geskuur het met talle bekendes – van oudpres. Bill Clinton tot pres. Donald Trump en prins Andrew. Epstein het glo minderjarige meisies betaal om hom by sy huise in Florida en New York masserings te gee waar hy hulle glo gemolesteer het. Die aanklagte teen hom hou verband met bewerings wat dateer uit die vroeë 2000’s. Epstein se inhegtenisneming was te midde van ŉ hernude ondersoek na ŉ voorheen geheime pleitooreenkoms wat ŉ strafregtelike ondersoek teen hom beëindig het. Die ooreenkoms, wat nou in ŉ Florida-hof betwis word, het Epstein in staat gestel om in 2007 skuld te beken op ŉ minder ernstige aanklag van prostitusie. Epstein se aansoek om borgtog is vroeër van die hand gewys en tronkstraf van tot 45 jaar – vir aanklagte van sekshandel en sameswering – het hom in die gesig gestaar. Hy het skuld ontken en was verhoorafwagtend.